O asistentă medicală plecată în Anglia scrie în 21 septembrie 2016 directorului firmei care a lucrat la Spitalul de Arși: ”În ce fel vă protejați lucrătorii?”. Nu primește răspuns Firma Conteam SRL a renovat cu 3.800 de euro/mp secția ATI, ”preț dublu față de cel normal” fără să decontamineze pereții și fără costumație împotriva bacteriilor pentru muncitori

miercuri, 11 ianuarie 2017, 7:00

”Să-i tratăm corect pe ceilalți dacă toți ne dorim un tratament mai bun din partea celorlalți” Monica Mocanu și Simona Rău, mesaj către patronul Adrian Balosin

Renovarea făcută de Primăria Sectorului 1 și de Spitalul de Arși la secția de ATI ridică două probleme.

În primul rînd, cum se fac investițiile de vreme ce scopul sanitar este atins doar parțial?

Fără decontaminarea construcției, infecțiile nosocomiale revin indiferent de măsurile care se vor lua de azi înainte în spital.

În al doilea rînd, ”să renovezi cu 1,1 milioane de euro 295 de mp de clădire reprezintă un preț dublu față de prețul normal de piață”, spune un specialist în construcții de spitale.

Investigație de Mirela Neag, Răzvan Luțac și Cătălin Tolontan

Scrisoare din viitor.

Pe 21 septembrie 2016, Simona Rău, asistentă medicală plecată de 15 ani în Marea Britanie, vede la știrile Antenei 1 un reportaj de la renovarea secției ATI a Spitalului de Arși.

4,98 milioane de lei a cheltuit directorul Bogdan Gangură, de la Primăria Sectorului 1

Ea observă că, prin nori de praf contaminați cu bacterii și fungi, muncitorii nu beneficiază de nici o protecție adecvată.

Femeia nu trece peste.

Pentru că știe cît costă ignoranța.

Rude și vecini bolnavi de cancer din cauza azbestului

Simona Rău, 50 ani, lucrează în Anglia.

De profesie asistent medical, aceasta a întâlnit, de la mutarea în sudul Insulei, mai multe cazuri de cancer în rândul rudelor soțului ori vecinilor. Unele dintre ele induse de expunerea la azbest.

Studii din ultimele decenii arată că azbestul sporește riscul apariţiei cancerului pulmonar.

Și nu numai.

Tot azbestul a fost izolat ca factor favorizant al cancerului căilor respiratorii, al esofagului şi al rinichiului.

Cei mai vulnerabili sînt muncitorii din construcții și din instalații.

”De regulă, trec 10-20 de ani de evoluţie fără simptome, până când apar diferitele forme de cancer cauzate de expunerea la aceste materiale”, potrivit profesorului doctor Ostin Mungiu, preşedintele Asociaţiei de Algeziologie din România, disciplină medicală dedicată studiului durerii.

Le îngrijorează ce se întîmplă cu muncitorii

Termenul de “asbestos cancer” s-a impus în ultima perioadă în mai multe țări occidentale.

Simona Rău îi vede zi de zi efectele chiar dacă ea nu practică profesia medicală, în Anglia.

Așa că intră pe siteul Conteam SRL, firma angajată de Primăria Sectorului 1 să repare secția ATI de la ”Arși”.

E îngrijorată pentru că, lucrînd fără nici o protecție într-un mediu vînturat, plin de bacterii, muncitorii pot suferi consecințe.

Găsește un formular de contact și împreună cu prietena sa, Monica Mocanu, scriu directorului companiei de construcții. Primesc replica automată de confirmare.

În plus, Monica dă de un email al firmei și expediază mesajul și direct.

E un mesaj din viitor.

Un viitor în care ne putem adresa politicos, dar ferm, unii altora.

Un viitor în care firmele care renovează spitalele au o răspundere nu doar față de viitorii pacienți, ci și față de propriii truditori.

”Respectați normele de bază ale unei astfel de lucrări?”

———- Mesaj redirecționat ———-

De la: „monica mocanu” XXXXXXXXXXXXX

Dată: 21 sept. 2016 11:00 p.m.

Subiect: Stimate domnule director Conteam

Către: <conteam_srl@yahoo.com>

Cc: XXXXXXXXXXXXXX

Suntem, eu si colega mea Simona, doua persoane care am vazut inregistrarea video de la Observator despre curatarea spitalului de arsi. Eu am apreciat ca e, dincolo de efortul de reabilitare a cladirii, si un fel de simbol al felului in care ar trebui sa curatam din temelii sistemul nostru politic si social.

Va adresam impreuna intrebarea de a ne raspunde in ce fel protejeaza compania dvs siguranta lucratorilor dvs? Simona este in domeniu si mi-a atras atentia ca nu pare (cel putin din imaginile filmate) ca ar fi respectate normele de baza ale protectiei unei astfel de lucrari.

Stiu ca suntem doua persoane private si dvs o companie privata. Dar asta nu cred ca impiedica sa ne raspundeti, cu buna credinta, despre ce anume intreprindeti pentru ca lucratorii dvs sa aiba cele mai bune conditii, daca tot ne dorim cu totii tratament mai bun din partea celorlalti, si respect pe masura muncii fiecaruia dintre noi

Va multumesc in avans pentru un raspuns onest.

Cu bine,

Monica Mocanu”

„Aici, oamenii plătesc cu viața pentru praful inhalat”

Discuție la ceas de seară cu Simona Rău.

– Doamnă Rău, ce v-a făcut să contactați firma?

– Monica a postat pe Facebook o înregistrare cu echipa care lucra la renovarea spitalului. Acolo, într-un praf incredibil, muncitorii lucrau fără măști de protecție a căilor respiratorii, fără ochelari speciali, fără mănuși, fara căști de protecție împotriva zgomotului asurzitor și fără căști de protecție a capului.

– La ce riscuri se expun muncitorii?

– Nu știu exact care sunt regulile de protecție a muncii în România. Dar în UK, unde locuiesc de 15 ani, așa ceva nu e tolerat. Cu atât mai mult cu cât aici sunt azi multe cazuri de deces în urma inhalării prafului de azbestos, material folosit mult în anii trecuți în construcții. Atunci când nimeni nu știa cât de toxice pot fi pentru plamân fibrele foarte fine inhalate în urmă cu 30-40 ani. Eu locuiesc la Southampton, unde azbestosul se folosea în construcții civile, industriale, navale. Am întâlnit multe cazuri. Atât rude ale soțului meu, cât și vecini. Acum, aici oamenii plătesc cu viața pentru greșelile din trecut, afecțiunea este incurabilă.

– Înțelegem că le-ați scris celor de la Conteam. Fără succes, însă.

– Am comentat la video și apoi am contactat firma printr-un formular electronic aflat pe pagina lor. Iar Monica le-a trimis un e-mail. Nu am primit niciodată un răspuns. Poate și pentru că sunt asistent medical mi s-a părut că e de datoria mea să atrag atenția asupra pericolelor. Eu nu mi-aș dori să stau la ușa spitalelor doar pentru că, în tinerețe, am ignorant măsurile de protecția muncii.

„Vorbim de sănătatea unor tineri muncitori la început de drum. În opinia mea, e inadmisibil ca în România, în ziua de azi, viața și sănătatea oamenilor poate fi tratată cu indiferență” Simona Rău, asistentă medicală plecată în Anglia

Prețul corect? ”La jumătate”

Până azi, 11 ianuarie 2016, la aproape 4 luni de la apel, patronul și directorul general de la Conteam SRL, Adrian Balosin, n-a răspuns.

O altă discuție la Spitalul de Arși este prețul renovării.

Nu s-au demolat ziduri.

S-au decopertat pereții prin îndepărtarea tencuielilor.

S-a rostuit zidăria.

S-a armat zidăria degradată cu plase sudate și s-a retencuit.

S-a turnat șapă autonivelantă.

S-a schimbat tîmplăria exterioară cu ferestre fixe, etanșe.

S-au demontat instalațiile sanitare și s-au înlocuit cu altele noi.

Nu s-au decontaminat pereții.

Ieri a răspuns și DSP. „DSP-MB efectuează o acțiune de evaluare și control la Spitalul Clinic de Chirurgie Plastică Reparatorie și Arsuri împreună cu specialiști din cadrul INSP în vederea evaluării măsurilor întreprinse de spital pentru reabilitarea secției ATI.

Până în acest moment nu deținem informații referitoare la prezența bacteriilor din secția ATI, la măsurile întreprinse pentru dezinfecție și decontaminare sau a materialelor folosite în reabilitarea acestei secții„.

295 mp este suprafața renovată la Spitalul de Arși cu 1,1 milioane de euro

3.800 de euro/mp este prețul plătit de Primăria Sectorului 1 pentru lucrări

Republicăm tot ceea ce s-a făcut în secția de 295 de mp. E ceea ce a comunicat Primăria Sectorului 1, adică beneficiarul lucrării, către ziar.

Prețul?

Prețul ajunge la 3.800 de euro pe mp. ”Este dublu față de un preț normal și cînd zic preț normal zic și încercări microbiologice în perete și alte lucruri care înțeleg că nu s-au făcut”, spune un specialist în construcții, care a supervizat lucrările la mai multe spitale din România.

”La cum arată lucrurile a fost o chestie politică”.

Cum adică politică?

”Cineva a vrut să-și dea cu pumnul în piept ca să arate cum renovează el un spital”.

Aici ai toate capitolele din investigația GSP în dosarul dezinfectanților diluați Hexi Pharma, infecțiile nosocomiale, neregulile din sistemul medical românesc și cazul „Colectiv”